SK Úradný vestník Európskej únie C 77/12

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 77/11)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„SALSICCIA DI CALABRIA“

ES č.: IT-PDO-0217-1568-19.10.2011

CHZO ( ) CHOP ( X )

1. Položka v špecifikácii výrobku, ktorej sa zmena týka

—

☐

—

☒

—

☐

—

☒

—

☒

—

☐

—

☒

—

☐

—

☐

2. Druh zmeny (zmien)

—

☐

—

☒

—

☐

—

☐

3. Zmena (zmeny)

Opis výrobku

— „Salsiccia di Calabria“ môže mať odteraz aj charakteristický tvar podkovy alebo písmena „U“. Keďže tento tvar používajú jej výrobcovia už tradične veľmi často, skutočnosť, že sa neuvádza v súčasnej špecifikácii výrobku, je evidentnou chybou, ktorú má táto žiadosť o zmenu napraviť. Navyše sa údenina „Salsiccia di Calabria“ odteraz môže vyrábať aj v tvare „reťaze“ s dĺžkou najmenej 40 cm.

— V tejto žiadosti je tiež uvedený podrobnejší opis korenín, ktoré sa používajú na výrobu „Salsiccia di Calabria“.

Dôkaz o pôvode

— Znenie špecifikácie výrobku aktualizuje v súlade s požiadavkami nariadenia (EÚ) č. 1151/2012 postupy, ktoré musia výrobcovia dodržiavať pri poskytovaní podrobných informácií týkajúcich sa dôkazu o pôvode.

Spôsob výroby

— Požiadavky na plemeno, jeho vek pri zabití a hmotnosť sú teraz jasnejšie a konkrétnejšie, pričom do zoznamu povolených plemien sa doplnilo autochtónne plemeno „Apulo-Calabrese“ s jeho typickou čiernou srsťou. Register pre toto plemeno sa stanovil na základe vlastností pôvodnej populácie, ktorá sa v minulosti nachádzala v Apúlii a Kalábrii. Do zoznamu povolených plemien sa dopĺňa aj plemeno „Duroc“ vzhľadom na jeho rozšírenosť v oblasti pôvodu ošípaných. V zmenenom znení sa okrem toho uvádzajú plemená, ktoré nemožno používať v žiadnom prípade, pretože nezodpovedajú opisu ťažkých plemien vhodných na výroby údenín.

— Na účely identifikácie ošípaných sa zavádza možnosť používať namiesto značky podľa súčasnej špecifikácie tetovanie na zadnom páre nôh, ktoré pozostáva z identifikačného kódu chovu narodenia ošípanej.

— Jasne sa špecifikuje požadovaný obsah bielkovín v krmive.

— Objasňuje sa význam slov „kŕmenie pomyjami“.

— Objasňujú sa zložky, ktoré sa majú používať, a opravuje sa zjavná administratívna chyba v súčasnom znení, kde sa uvádza: „červená paprika stanovené v platných právnych predpisoch“. Za slovami „červená paprika“ bol nepochybne vynechaný ďalší text, ktorý uvádzal zložky a prídavné látky „stanovené v platných právnych predpisoch“. Išlo o zjavnú chybu pri prepise. V zmenenom znení je presnejšie vymedzený pojem „červená paprika“ alebo „štipľavá/sladká paprika“; obe patriace do rodu Capsicum L. V snahe zohľadniť historické postupy používané v oblasti pôvodu sa odteraz výslovne uvádzajú prírodné zložky, ktoré neboli zahrnuté do súčasného znenia.

— Povolené prídavné látky sa uvádzajú osobitne. Používanie prídavných látok chráni výrobok pred škodlivými mikrobiálnymi procesmi, pomáha typickému pomalému zreniu údeniny „Salsiccia di Calabria“ a ochraňuje jej kvalitatívne znaky pred nežiaducou fermentáciou.

— Odteraz možno používať aj mäso zo stehna, pričom sa stanovuje minimálny a maximálny počet kusov mäsa, ktoré možno použiť na výrobu tejto údeniny. Na základe týchto zmien možno výrobok presnejšie vymedziť tak, aby sa zohľadnila bežná prax používaná v oblasti pôvodu. Vďaka tomu sú podrobnejšie opísané požiadavky uvedené v súčasnej špecifikácii výrobku a je dovolené používať kvalitnejšie mäso (zo stehna).

— Znižuje sa minimálny obsah tuku v zmesi, aby sa znížila kalorická hodnota výrobku.

— „Salsiccia di Calabria“ určená výlučne na predaj ako porciovaná údenina môže mať odteraz valcovitý tvar a byť plnená do jedlých kolagénových obalov. Vďaka týmto ustanoveniam sa skvalitní krájanie a obmedzí odpad zo spracovania.

— Spresňuje sa, že obdobie dozrievania v trvaní 30 dní je minimálnym obdobím zodpovedajúcim tradičným spôsobom výroby.

Označovanie

— Pre CHOP „Salsiccia di Calabria“ sa zavádza identifikačné logo.

— Odteraz je možné doplniť označenie výrobku slovami: „piccante“, „dolce“ a „bianca“, aby bolo jasné, že sa použila štipľavá paprika alebo krém z červenej papriky.

— Na základe zmien v predpísaných ustanoveniach možno výrobok predávať vcelku, na kusy alebo porciovaný vo vákuových obaloch, prípadne v baleniach s ochrannou atmosférou. Táto možnosť sa v súčasnej špecifikácii nenachádza, no ide o nevyhnutnosť, ktorej cieľom je prispôsobiť sa novým nákupným a spotrebiteľským požiadavkám, a pritom zachovať organoleptické vlastnosti výrobku.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„SALSICCIA DI CALABRIA“

ES č.: IT-PDO-0217-1568-19.10.2011

CHZO ( ) CHOP ( X )

1. Názov

„Salsiccia di Calabria“.

2. Členský štát alebo tretia krajina

Taliansko.

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.).

3.2. Opis výrobku, na ktorý sa vzťahuje názov uvedený v bode 1

Výrobok s názvom „Salsiccia di Calabria“ sa vyrába z kompaktnej zmesi bravčového pliecka (najmenej 50 %), bravčového stehna (najviac 15 %) a/alebo z horných rebier (najviac 50 %) zmiešanej s tukom a prírodnými aromatickými zložkami [soľ, celé alebo mleté čierne korenie, štipľavá alebo sladká červená paprika (rodu Capsicum L., mletá a/alebo ako paprikový krém, víno, koreniny a prírodné arómy]. Podiel tuku v zmesi by sa mal pohybovať od 6 % do 20 % na každý kilogram spracovaného mäsa. Nesmie sa použiť zmrazené mäso.

Zmes sa plní do prírodných bravčových čriev, ktoré sa následne ručne skrúcajú tak, aby vytvárali typickú „reťaz“ dlhú od 40 cm do 80 cm, príp. do tradičného tvaru písmena „U“. Nechávajú sa zrieť najmenej 30 dní. „Salsiccia di Calabria“ určená výlučne na predaj ako porciovaná údenina vo vákuovom balení, príp. v balení s ochrannou atmosférou sa môže plniť do jedlých kolagénových obalov a mať tvar valca s dĺžkou od 40 cm do 80 cm.

Po rozkrojení má údenina stredne hrubú textúru s pravidelne rozloženým tukom a prirodzenú svetločervenú farbu, ktorú jej dodávajú zložky použité v zmesi. Má viac či menej intenzívnu prírodnú vôňu a vyváženú, príp. intenzívnejšiu (štipľavú) chuť.

3.3. Suroviny (len pri spracovaných výrobkoch)

„Salsiccia di Calabria“ sa musí vyrábať z mäsa ošípaných chovaných v regióne Kalábria.

Nemožno používať mäso z kancov a prasníc.

Genetické vlastnosti ošípaných musia zodpovedať vlastnostiam tradičných talianskych ťažkých ošípaných použitím tradičných veľkých plemien, ako napríklad:

— plemeno Apulo-Calabrese,

— plemená Large White a Landrace Italiana, vyšľachtené podľa talianskej plemennej knihy, alebo potomstva kancov týchto plemien,

— ošípané z potomstva kancov plemena Duroc, vyšľachtené podľa talianskej plemennej knihy,

— ošípané z potomstva kancov iných plemien alebo krížených plemien, ktoré sa narodili v Taliansku alebo za jeho hranicami, ak boli chované v rámci systému selekcie alebo kríženia, ktorého ciele nie sú v rozpore s cieľmi uvedenými v talianskej plemennej knihe pre produkciu ťažkých ošípaných.

Naopak, výslovne vylúčené sú:

— ošípané, ktoré sú nositeľmi protikladných znakov, najmä pokiaľ ide o citlivosť ošípaných na stres (PSS),

— čistokrvné zvieratá plemien Landrace Belga, Hampshire, Pietrain a Spot.

Priemerná hmotnosť šarže ošípaných pred zabitím musí byť najmenej 140 kg.

3.4. Krmivo (len pri výrobkoch živočíšneho pôvodu)

Ošípané sa musia kŕmiť kŕmnymi zmesami s obsahom najmenej 50 % jačmeňa, bôbu obyčajného, kukurice, žaluďov alebo cícera.

Maniok, zemiaky alebo vedľajšie produkty, ktoré by mohli mäsu a tuku dodať nežiaducu príchuť a zápach, sa na výkrm používať nesmú.

S cieľom získať hutnejšie mäso je počas fázy výkrmu zakázané kŕmenie pomyjami. Pod kŕmením pomyjami sa myslí používanie vedľajších mliečnych produktov.

Najmenej posledné dva mesiace pred zabitím musí mať krmivo vysoký obsah bielkovín (najmenej 12 %).

Krmivo musí pochádzať zo zemepisnej oblasti výroby podľa dostupnosti na trhu.

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Ošípané musia byť chované a zabité v regióne Kalábria a tam musí byť mäso aj vybrané, zomleté, zamiešané, naplnené do obalov, zviazané a vyzreté.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

Chránené označenie pôvodu „Salsiccia di Calabria“ musí byť uvedené jasným a nezmazateľným písmom, ktoré je zreteľne odlíšiteľné od akéhokoľvek iného nápisu na etikete alebo štítku pripojenom k výrobku alebo na balení výrobku, a za ním musia hneď nasledovať slová „Denominazione d’Origine Protetta“ („chránené označenie pôvodu“).

Na etikete musí byť uvedené toto logo s nápisom „Salsiccia di Calabria DOP“.

Na etikete sa okrem toho môžu uviesť aj slová „piccante“, „dolce“ alebo „bianca“, podľa toho, či bola pri výrobe „Salsiccia di Calabria“ použitá štipľavá, sladká červená paprika (rodu Capsicum L.), alebo žiadna z týchto zložiek.

4. Stručné vymedzenie zemepisnej oblasti

Tradičnou oblasťou výroby „Salsiccia di Calabria“ je región Kalábria.

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť výroby sa nachádza na juhu Talianska a vyznačuje sa teplými klimatickými podmienkami s malým množstvom zrážok v zimnom období. Územie je prevažne kopcovité a hornaté, vzhľadom na jeho polostrovnú polohu má však viac ako 800 km pobrežia s Tyrrhenským morom a Iónskym morom. Kombinácia mora, kopcov a hôr vytvára osobitné klimatické podmienky v oblasti Stredozemného mora.

K týmto priaznivým podmienkam treba prirátať aj neustále zdokonaľovanú a rokmi odovzdávanú zručnosť miestnych výrobcov vyberať a spracúvať rozličné kusy mäsa na prípravu zmesi, ako aj tvarovať údeninu do tradičného tvaru „reťaze“ či podkovy. Ďalším aspektom výroby klobás v Kalábrii je používanie korenín a prírodných aróm typických pre túto zemepisnú oblasť.

5.2. Špecifickosť výrobku

„Salsiccia di Calabria“ je zrejúci výrobok, ktorý je typický pre miestnu údeninársku tradíciu. „Salsiccia di Calabria“ je charakteristická svojím tvarom – má buď tvar písmena „U“, alebo je viazaná tak, aby nadobudla typický tvar „reťaze“. Tvar a zloženie zmesi na jej prípravu sú určujúcimi faktormi výrobku. Zmes na prípravu údeniny „Salsiccia di Calabria“ tvoria kusy bravčového mäsa z pliecka, stehna a/alebo horných rebier zmiešané v predpísaných množstvách s tukom a prírodnými aromatickými zložkami.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Vlastnosti údeniny „Salsiccia di Calabria“ závisia od environmentálnych podmienok a prírodných a ľudských faktorov.

Oblasť, v ktorej sa „Salsiccia di Calabria“ vyrába, sa vyznačuje typickými klimatickými podmienkami južného Talianska s malým množstvom zrážok v zimnom období a zemepisnou polohou, pričom sa využívajú aj osobité veterné podmienky a teplotné výkyvy, ktoré pomáhajú udržiavať optimálne podmienky v priestoroch na dozrievanie.

Pri príprave „Salsiccia di Calabria“ zohráva najdôležitejšiu úlohu skúsenosť prevádzkovateľov pri výbere kusov mäsa na prípravu zmesi, ako aj pridanie správneho množstva tuku a typických kalábrijských korenín. Vďaka miestnym tradičným spôsobom spracovania týchto zložiek vzniká kompaktná masa, ktorá po naplnení do obalov a dozretí určuje organoleptické vlastnosti výrobku.

Skúsenosti prevádzkovateľov s plnením klobásovej zmesi do typického tvaru písmena „U“, príp. do tvaru „reťaze“ vychádzajú z tradičného spôsobu výroby údeniny „Salsiccia di Calabria“ v regióne Kalábria a sú jej ďalším charakteristickým znakom.

Kombinácia suroviny, výrobku a označenia úzko súvisí so spoločenským a hospodárskym rozvojom v danej zemepisnej oblasti a dáva vyniknúť osobitným miestnym tradíciám a zvykom. Mimoriadny význam má použitie mäsa z talianskych ťažkých plemien ošípaných, ktorých krmivo obsahuje rastlinné produkty špecifické pre danú oblasť. Údenina „Salsiccia di Calabria“ je preto vďaka klimatickým podmienkam regiónu, krmivu, ktoré sa používa na chov ošípaných, ako aj vďaka ľudským faktorom úzko spojená s danou zemepisnou oblasťou.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

Úplné znenie špecifikácie výroby je dostupné na webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Prodotti DOP IGP“ (v pravom hornom rohu obrazovky) a potom na „Prodotti DOP IGP STG“ (na ľavej strane obrazovky) a napokon kliknutím na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nariadenie nahradené nariadením (EÚ) č. 1151/2012.

(3) Nariadenie nahradené nariadením (EÚ) č. 1151/2012.

(4) Pozri poznámku pod čiarou č. 3.